# ஜுராசிக் வேர்ல்ட் ரீபர்த்

## கதைச் சுருக்கம்

2008-இல், இன்ஜென் நிறுவனம், பிரெஞ்சு கயானாவுக்கு 226 மைல்கள் கிழக்கே அட்லாண்டிக் பெருங்கடலில் உள்ள "இல் செயின்ட்-ஹியூபர்ட்" (Île Saint-Hubert) எனும் தீவில் ஒரு தொன்மா மரபணுப் பொறியியல் ஆய்வகத்தை இயக்கி வருகிறது. இங்கு மரபணு மாற்றம் மற்றும் மரபணுத் திரிபு செய்யப்பட்ட தொன்மாக்கள் உருவாக்கப்படுகின்றன. இங்கு ஏற்படும் பாதுகாப்புக் குளறுபடியால் "டிஸ்டார்டஸ் ரெக்ஸ்" ("D.ரெக்ஸ்") எனும் ஒரு உருமாறிய ஆறுகால் டைரனோசாரஸ், கட்டுப்பாட்டை உடைத்து வெளியேறி ஒரு ஊழியரைக் கொன்று, தீவில் குழப்பத்தை ஏற்படுத்துகிறது, இதனால் இன்ஜென் பணியாளர்கள் அத் தீவைக் கைவிடுகின்றனர்.  
நிகழ்காலத்தில் (2025), மறு-உயிர் பெற்ற தொன்மாக்கள் வாழ இயலாதவாறு புவியின் பெரும்பாலான காலநிலைப் பகுதிகள் மாறிவிட்டன. எஞ்சியுள்ள தொன்மாக்கள் நிலநடுக் கோட்டைச் சுற்றிய பகுதிகளில் மட்டுமே உயிர்வாழ்கின்றன. வரலாற்றில் தொன்மாக்கள் கோலோச்சிய மெசோசோயிக் கால நிலப்பகுதிகளை ஒத்துள்ள இப்பகுதிகள், பொதுமக்களுக்குத் தடைசெய்யப்பட்டுள்ளன.  
பார்க்கர்ஜெனிக்ஸ் (ParkerGenix) மருந்தியல் நிறுவனத்தின் நிருவாகியான மார்ட்டின் கிரெப்ஸ், முன்னாள் இராணுவ கமுக்க நடவடிக்கை வல்லுநர் சோரா பென்னட், தொல்லுயிரியல் முனைவர் ஹென்றி லூமிஸ் ஆகியோர் ஒரு கமுக்கப் பணியைத் திட்டமிடுகின்றனர். நீர்வாழ் மோசசாரஸ், நிலவாழ் டைட்டேனோசோரஸ், மற்றும் பறவை இனமான குவெட்சல்கோட்லஸ் ஆகிய மூன்று பெரிய தொல்விலங்குகளிடமிருந்து உயிரியல் மாதிரிகளைப் பிரித்தெடுத்து மனிதர்களின் இதயநோய் மருத்துவத்துக்கான ஆராய்ச்சியில் பயன்படுத்துவது அவர்களின் இலக்கு. இதையடுத்து பிரெஞ்சு கயானாவின் அண்டையிலுள்ள சுரிநாம் நாட்டுக்குச் செல்லும் சோரா, அங்குள்ள ஒரு மதுக்கூடத்தில், தனது நீண்டகால நண்பர் டங்கன் கின்கெய்ட்-டைச் சந்தித்து இப் பயணத்தை வழிநடத்த அழைக்கிறார். டங்கன், தனது படகோட்டியான லெக்ளெர்க், கூலிப்படை உறுப்பினர் நினா, பாதுகாப்புத் தலைவர் பாபி ஆட்வாட்டர் ஆகியோரை அழைத்து வருகிறார்.  
இப் பயணக் குழு "இல் செயின்ட்-ஹியூபர்ட்" தீவுக்குக் கடல்வழியாக *தி எசெக்ஸ்* (*The Essex*) எனும் கப்பலில் பயணிக்கிறது. இதற்கிடையில், அவர்களுக்கு சற்றுத் தொலைவில் *லா மேரிபோசா* (La Mariposa) எனப் பெயர்கொண்ட ஒரு படகில் ரூபன் டெல்காடோ என்பவர் தனது மகள்கள் தெரெசா, இசபெல்லா, தெரெசாவின் காதலர் சேவியர் டாப்ஸ் ஆகியோருடன் பயணிக்கிறார். திடீரென ஒரு மோசசாரஸ் தாக்குதலால் *லா மேரிபோசா* விபத்துக்குள்ளாகிறது. அவர்களின் வானொலி அழைப்பைக் கேட்கும் *தி எசெக்ஸ்* குழுவினர் அங்கு சென்று நால்வரையும் மீட்கின்றனர்.  
தீவுக்குச் செல்லும் வழியிலேயே இக்குழுவினர் அந்த மோசசாரஸை மீண்டும் எதிர்கொண்டு அதிலிருந்து குருதி மாதிரியையும் பிரித்தெடுக்கின்றனர். ஆனால் அது ஒரு ஸ்பைனோசாரஸ் கூட்டத்துடன் திரும்பிவந்து கப்பலைத் தாக்கி, பாபியைக் கொல்கிறது. உதவி கேட்டு செய்தி அனுப்ப வானொலியைப் பயன்படுத்த முயலும் தெரெசா, (இப் பயணத்தின் இரகசியம் காக்க எண்ணும்) மார்ட்டினால் தள்ளிவிடப்பட்டுக் கடலில் விழுகிறார். மார்ட்டின் அவருக்கு உதவ மறுப்பதால், சேவியர் தாமே தெரெசாவைக் காப்பாற்ற கடலில் குதிக்கிறார். ரூபனும் இசபெல்லாவும் அவரைப் பின்தொடர்ந்து பயணக்குழுவிடமிருந்து பிரிகின்றனர். இதற்கிடையே மோசசாரஸ், *தி எசெக்ஸ்* கப்பலைக் கரையில் தள்ளி சேதப்படுத்துகிறது. நினாவை, கரையில் வைத்து ஒரு ஸ்பைனோசாரஸ் கொல்கிறது. சோரா, தன் குழுவினரிடம், அடுத்த 24 மணி நேரத்தில் அத் தீவைச் சுற்றிவந்து அவர்களைத் தேடி மீட்க ஒரு சுழலிறகியை அழைத்துள்ளதாக அறிவிக்கிறார்.  
இதையடுத்து ஒரு புல்வெளியில் டைட்டேனோசோரஸ் மந்தையைக் காணும் சோரா குழுவினர், அவற்றுள் ஒன்றிடமிருந்து இரண்டாவது குருதி மாதிரியை எளிதாகப் பிரித்தெடுக்கின்றனர். மூன்றாம் இலக்கான குவெட்சல்கோட்லஸ்-சைத் தேடி ஒரு உயரமான செங்குத்துப்பாறையில் ஏறி அதன் மறுபுறம் உள்ள ஒரு பழங்காலக் கோவிலை அடைய கயிறு கொண்டு இறங்குகின்றனர். குவெட்சல்கோட்லஸ் ஒரு பெரிய ஊனுண்ணி என்பதால், நேரடியாக அதைக் குறிவைக்காமல் அதன் முட்டையிலிருந்து மாதிரியை ஹென்றி பிரித்தெடுக்கிறார். அப்போது தாய் குவெட்சல்கோட்லஸ் அவர்களைத் தாக்கி லெகிளெர்கை விழுங்குகிறது. எனினும் சோராவும், ஹென்றியும் மாதிரியுடன் தப்பிக்கின்றனர்.  
மற்றொருபுறம், தீவின் வேறொரு பகுதியில் தன் மகள்களுடனும் சேவியருடனும் அடைக்கலம் புகும் ரூபன், தெரெசாவைக் கடலிலிருந்து மீட்டமைக்காக சேவியரைப் பாராட்டுகிறார். அன்றிரவு சேவியரைக் குறிவைக்கும் ஒரு வெலாசிராப்டர், மியூட்டடான் எனும் ராப்டர் / டெரோசார் கலப்பினத் தொன்மாவால் கொல்லப்படுகிறது. இதன்பின் அவர்கள் நால்வரும் அத் தீவின் இன்ஜென் வளாகத்தைத் தேடுகின்றனர். வழியில் அகிலோப்ஸ் வகைத் தொன்மாவின் குட்டி ஒன்றைக் காணும் இசபெல்லா அதற்கு 'டோலோரஸ்' எனப் பெயரிட்டுத் தன்னுடன் வைத்துக்கொள்கிறார். அதன்பின் அவர்கள் ஒரு டைரனோசோரஸ் ரெக்ஸ் தாக்குதலில் இருந்து தப்பி, ஒரு தோணியில் ஏறி ஆற்றில் பயணிக்கின்றனர். இறுதியாக அவ் வளாகத்தைக் கண்டுபிடித்து சோரா குழுவுடன் மீண்டும் இணைகின்றனர்.  
இக் கட்டத்தில் தெரெசா, மார்ட்டினின் இரண்டகத்தை மற்றவர்களுக்கு அம்பலப்படுத்துகிறார். அப்போது மார்ட்டின் அனைவரையும் துப்பாக்கி முனையில் மிரட்டி, சோராவிடமிருந்து மாதிரிகளைப் பறித்துக்கொண்டு, ஒரு சிறப்பு ஊர்தியில் (UTV) சுழலிறகி இறங்குதளத்துக்குத் தப்பிக்கிறார். மற்ற அனைவரும் ஒரு மியூட்டடான் கூட்டத்தின் தாக்குதலுக்குத் தப்பி சுரங்கப் பாதை வழியே செல்கின்றனர்.  
சோரா அழைத்த சுழலிறகி தீவுக்கு வந்து அவர்களைக் கண்டறியும் கட்டத்தில் திடீரென அங்கு வரும் டிஸ்டார்டஸ் ரெக்ஸ் அதை வீழ்த்துகிறது. அங்கு வரும் மார்ட்டினையும் விழுங்குகிறது. சுரங்கத்தின் பூட்டப்பட்ட வாயிலை அடையும் குழுவினருக்கு மறுபுறம் ஒரு படகு தென்படுகிறது. இசபெல்லா, கதவின் கம்பிகளுக்கு இடையே நழுவிச்சென்று அதன் எந்திரப் பூட்டைத் திறக்கிறார். அதன்பின் வெளியே வரும் சோரா, ஹென்றி, ரூபன், தெரெசா, சேவியர் ஆகியோருடன் டோலோரஸையும் அழைத்துக்கொண்டு படகில் ஏறுகிறார். இதற்கிடையே டங்கன் ஒரு வாணம் கொண்டு அந்த D.ரெக்ஸைத் திசைதிருப்பித் தப்பித்து படகில் இணைகிறார்.  
படகு தீவிலிருந்து வெளியேறிப் பயணிக்கையில், சோராவும் ஹென்றியும், பிரித்தெடுத்த மாதிரிகளைக் கண்ணோக்குகின்றனர். அவற்றைக் கொண்டு செய்யப்படும் ஆய்வில் உருவாகவுள்ள மருந்தைக் காப்புரிமம் இல்லாமல், உலகமெங்கும் திறந்த மூலநிரலாக வழங்க ஒப்புக்கொள்கின்றனர். இத்துடன் படம் நிறைகிறது.